b'\n_START_ARTICLE_\nLudwig Boltzmann\n_START_SECTION_\nLapsuus ja opiskeluvuodet\n_START_PARAGRAPH_\nBoltzmann syntyi Wieniss\xc3\xa4. H\xc3\xa4nen is\xc3\xa4ns\xc3\xa4, Ludwig Georg Boltzmann, oli verotarkastaja. Boltzmannin isois\xc3\xa4 oli kellovalmistaja, joka oli muuttanut Berliinist\xc3\xa4 Wieniin ja h\xc3\xa4nen \xc3\xa4itins\xc3\xa4, Katarina Pauernfeind, on alun perin kotoisin Salzburgista. Boltzmann opiskeli kotona h\xc3\xa4nen vanhempiensa ohjaamana. Boltzmann k\xc3\xa4vi lukiota Linziss\xc3\xa4, joka on yl\xc3\xa4-It\xc3\xa4vallan p\xc3\xa4\xc3\xa4kaupunki. Boltzmannin ollessa 15 vuotta vanha, h\xc3\xa4nen is\xc3\xa4ns\xc3\xa4 kuoli._NEWLINE_Boltzmann alkoi opiskella vuonna 1863 fysiikkaa Wienin yliopistossa. H\xc3\xa4nen opettajiinsa kuuluivat mm. Josef Loschmidt, Joseph Stefan, Andreas von Ettingshausen ja Jozef Petzval. Boltzmann sai filosofian tohtorin arvon vuonna 1866 ty\xc3\xb6skennellen Stefanin alaisena. h\xc3\xa4nen tutkielmansa k\xc3\xa4sitteli kineettist\xc3\xa4 kaasuteoriaa ja vuotta my\xc3\xb6hemmin h\xc3\xa4nest\xc3\xa4 tuli yksityisdosentti. Tohtoriksi p\xc3\xa4\xc3\xa4syn j\xc3\xa4lkeen h\xc3\xa4n ty\xc3\xb6skenteli kaksi vuotta Stefanin alaisena, jonka aikana Stefan johdatteli Boltzmannin Maxwellin t\xc3\xb6ihin.\n_START_SECTION_\nAkateeminen ura\n_START_PARAGRAPH_\nBoltzmann sai matemaattisen fysiikan professuurin Grazin yliopistosta vuonna 1869, jolloin h\xc3\xa4n oli 25-vuotias. Samana vuonna h\xc3\xa4n ty\xc3\xb6skenteli muutaman kuukauden Heidelbergiss\xc3\xa4 Robert Bunsenin ja Leo K\xc3\xb6nigsbergerin kanssa. Kahden vuoden kuluttua h\xc3\xa4n p\xc3\xa4\xc3\xa4si ty\xc3\xb6skentelem\xc3\xa4\xc3\xa4n Gustav Kirchhoffin ja Hermann von Helmholtzin kanssa Berliiniin. Matematiikan professoriksi Wienin yliopistoon h\xc3\xa4n p\xc3\xa4\xc3\xa4si vuonna 1873 ja pysyi professorina kolme vuotta._NEWLINE_Boltzmann tapasi Henriette von Aigentlerin vuotta aiemmin kuin sai matematiikan professuurin Wienin yliopistosta. Von Aigentler oli matematiikan ja fysiikan opettaja Grazissa. Boltzmann ja von Aigentler meniv\xc3\xa4t naimisiin 17. hein\xc3\xa4kuuta 1876 ja saivat kolme tyt\xc3\xa4rt\xc3\xa4 ja kaksi poikaa. Boltzmann j\xc3\xa4tti Wienin ja palasi Graziin, siell\xc3\xa4 h\xc3\xa4n tapasi Svante Arrheniuksen, ja Walther Nernstin. Vuonna 1885 Boltzmann sai It\xc3\xa4vallan tiedeakatemian j\xc3\xa4senyyden ja kahden vuoden kuluttua h\xc3\xa4nest\xc3\xa4 tuli Grazin yliopiston rehtori. Boltzmann nimitettiin M\xc3\xbcnchenin yliopistoon teoreettisen fysiikan professoriksi vuonna 1890.\n_START_SECTION_\nViimeiset vuodet\n_START_PARAGRAPH_\nBoltzmann palasi j\xc3\xa4lleen Wienin yliopistoon, t\xc3\xa4ll\xc3\xa4 kertaa h\xc3\xa4nest\xc3\xa4 tuli teoreettisen fysiikan professori entisen opettajansa tilalle vuonna 1893. Boltzmann ei kuitenkaan tullut toimeen kaikkien kanssa Wieniss\xc3\xa4, erityisesti Ernst Mach, josta oli tullut filosofian tohtori 1895 ja Wilhelm Ostwald kutsui Boltzmannia Leipzigin yliopistoon. Boltzmann suostui ja matkusti Leipzigiin vuonna 1900. Kaksi vuotta my\xc3\xb6hemmin Mach joutui j\xc3\xa4\xc3\xa4m\xc3\xa4\xc3\xa4n el\xc3\xa4kkeelle huonon terveytens\xc3\xa4 takia ja Boltzmann n\xc3\xa4ki Wienin taas miellytt\xc3\xa4v\xc3\xa4mp\xc3\xa4n\xc3\xa4. Siell\xc3\xa4 h\xc3\xa4nen oppilaisiinsa kuuluivat Karl Przibram, Paul Ehrenfest ja Lise Meitner._NEWLINE_Wieniss\xc3\xa4 Boltzmann ei ainoastaan opettanut fysiikkaa vaan piti my\xc3\xb6s filosofian luentoja. Boltzmannin pit\xc3\xa4m\xc3\xa4t luonnonfilosofiaa k\xc3\xa4sittelev\xc3\xa4t luennot olivat ensimm\xc3\xa4isest\xc3\xa4 luennosta l\xc3\xa4htien todella suosittuja ja luennot saivat erityist\xc3\xa4 huomiota. Kaikille luennoille osallistuville ei edes riitt\xc3\xa4nyt istumapaikkoja._NEWLINE_Boltzmann k\xc3\xa4rsi ajoittaisista masennuksista ja h\xc3\xa4n hirtt\xc3\xa4ytyi Italian Duinossa 5. syyskuuta 1906.'